
Társadalmi felelősségvállalás a szakmai fejlődés tükrében – Milyen hatást eredményeznek az egyetemi kurzusok keretein belül megvalósuló együttműködések a civil szervezetekre?

A dolgozat az egyetemi hallgatók szakmai tudásának civil szervezetbe történő integrálódási folyamatait, illetve annak hatását vizsgálja. A dolgozat fő kérdése, hogy milyen hatást eredményeznek az egyetemi kurzusok keretein belül megvalósuló együttműködések a civil szervezetekre nézve? A dolgozat relevanciáját az elméleti háttér adja, mely megvizsgálja a civil szervezetek jelenlegi együttműködési és szakmai támogatási lehetőségeit, illetve feltárja a Z-generáció segítési hajlamát. Az elméleti keret megteremtése után a dolgozat ismerteti a kétirányú, félig strukturált interjúkra épített módszertanát, amely az alapját képezi az együttműködések elemzési eszközeinek, a hatástérkép keretrendszerének, az analízist támogató együttműködés-hatás modellnek, valamint az UNICIV modellnek. Az UNICIV modell bemutatja az egyetemisták civil szervezetre való hatását a szakmai tevékenységük által, illetve felvázolja az optimális együttműködési folyamatot. A dolgozatban bemutatott modell ismerteti a két partner között létrejövő együttműködés folyamatát, hatását egy esetlegesen felmerülő összekötő szervezeten keresztül. Ez a fajta együttműködés elősegítheti a civil szervezetek diverzebb látásmódját, strukturáltabb szervezeti működését és hatékonyabb operatív folyamatait. Végül a szerzők felmérik az egyetemisták által elérhető hatást és a szakmai támogatás relevanciáját, illetve ismertetik a civil szervezetekkel történő együttműködések hosszútávú potenciálját.



